
Az antik világ emlékezete az itáliai reneszánsz színházban

Az itáliai reneszánsz színház jelentősége, hogy összekötő kapocs az antik és a modern színházi kultúra között. Dolgozatom témája az ókori Róma megjelenítése az itáliai reneszánsz színházi kultúrában, azon belül azt vizsgálom, milyen használati lehetőségei mutatkoztak a Róma-toposznak a reneszánsz drámaszövegekben.
A reneszánsz egyik legfontosabb törekvése az antikvitás kulturális, műveltségi modelljének követése volt. A színház fontos eleme volt az antik civilizációnak, így a reneszánsz korában az antikvitás újjáélesztéséhez a színház újjáépítésére is nagy hangsúlyt fektettek, újjáépítették, újragondolták mind a színházi teret (teatro), mind a színház intézményét. Továbbá újraolvasták a klasszikus műveket, színpadra vitték őket, folytatták a tradíciót azzal, hogy azokat imitálva készítették el új dráma-szövegeiket.
Dolgozatomban három művet elemzek, melyek nem részei a mai olasz irodalmi kánonnak, azonban a reneszánsz korában kiemelkedő jelentőségük volt és nagy népszerűségnek örvendtek. Azért ezeket a szövegeket választottam vizsgálatom tárgyának, mert példaként szolgálnak a Róma-toposz különböző megjelenési formáira. Gasparo Visconti Pasitea című komédiája, melyet a milánói előd, Caecilius Statius ihletett a római komédiák hagyományát viszi tovább mind a mű struktúrájában, mind a karakterek osztályozásában. Giangiorgio Trissino Sofonisba címmel megjelent tragédiája a Római Birodalmat, mint megszálló, hódító hatalmat mutatja be, ezáltal reflektálva aktuálpolitikai eseményekre. Pietro Aretino La Orazia című tragédiájában az ókori Róma erkölcsi mintaként jelenik meg, vizsgálható a Római Birodalomról alkotott kép, a római nép élete, értékrendje.



